Oficialusis leidinys C 066 , 02/03/1998 p. 0001 - 0004



Komisijos pranešimas dėl savarankiškų bendrųjų įmonių sąvokos pagal Tarybos reglamentą (EEB) Nr. 4064/89 dėl įmonių koncentracijos kontrolės (98/C 66/01) (tekstas svarbus EEE) I. ĮVADAS II. BENDROSIOS ĮMONĖS PAGAL SUSIJUNGIMŲ REGLAMENTO 3 STRAIPSNĮ 1. Bendra kontrolė 2. Įmonių struktūros pakitimai III. BAIGIAMOSIOS NUOSTATOS I. ĮVADAS 1. Šio pranešimo tikslas – paaiškinti, kaip Komisija interpretuoja Tarybos reglamento (EEB) Nr. 4064/89 [1] su paskutiniais pakeitimais, padarytais Reglamentu (EEB) Nr. 1310/97 [2], (toliau – Susijungimų reglamentas) 3 straipsnį dėl bendrųjų įmonių [3]. 2. Šis pranešimas pakeičia pranešimą dėl koncentracinių ir kooperacinių bendrųjų įmonių. Šiame pranešime padaryti pakeitimai atspindi pakeitimus, padarytus Susijungimų reglamente, taip pat Komisijos patirtį taikant Susijungimų reglamentą nuo jo įsigaliojimo 1990 m. rugsėjo 21 d. Šiame pranešime išdėstytais principais Komisija remsis ir toliau juos plėtos savo veikloje konkrečiais atvejais. 3. Pagal Bendrijos konkurencijos taisykles, bendrosios įmonės yra įmonės, kurias bendrai kontroliuoja dvi ar daugiau kitų įmonių [4]. Pagal praktiką bendrųjų įmonių veiklos spektras platus: nuo susijungimų sandorių iki bendradarbiavimo tam tikrose srityse, pavyzdžiui, moksliniai tyrimai ir plėtra, gamyba ar platinimas. 4. Bendrosioms įmonėms taikomas Susijungimų reglamentas, jeigu jos atitinka šio reglamento 3 straipsnyje išdėstytus reikalavimus. 5. Pagal Tarybos reglamento (EEB) Nr. 4064/89 įžanginės dalies 23 punktą, koncentracijos sąvoką reikia apibrėžti taip, kad ji apimtų tik sandorius, po kurių įvyksta ilgalaikių koncentracijoje dalyvaujančių įmonių struktūros pakitimų. 6. Struktūros pakitimai, kurie įvyksta dėl koncentracijų, dažnai atspindi dinaminius restruktūrizavimo procesus aptariamose rinkose. Jie leidžiami pagal Susijungimų reglamentą, jeigu sukurdami ar sustiprindami dominuojančią padėtį rimtai nekenkia konkurencijos struktūrai. 7. Susijungimų reglamentas nagrinėja savarankiškų bendrųjų įmonių sąvoką 3 straipsnio 2 punkte, kur teigiama: "Bendrosios įmonės, atliekančios ilgalaikes savarankiško ūkio subjekto funkcijas, sukūrimas – tai koncentracija pagal 1 dalies b punktą." II. BEDROSIOS ĮMONĖS PAGAL SUSIJUNGIMŲ REGLAMENTO 3 STRAIPSNĮ 8. Sandoris gali būti laikomas koncentracija, kaip ji suprantama Susijungimų reglamento 3 straipsnyje, jei jis atitinka tokius reikalavimus: 1. Bendra kontrolė 9. Bendrajai įmonei taikomas Susijungimų reglamentas, jeigu dvi ar daugiau įmonės, t. y. jų patronuojančios bendrovės, įgyja bendros kontrolės teises (3 straipsnio 1 dalies b punktas). Kontrolės sąvoka aptarta 3 straipsnio 3 dalyje. Jis nustato, kad kontrolė – tai galimybė įmonėje daryti lemiamą įtaką, kuri nustatoma remiantis teisiniais ir faktiniais dalykais. 10. Principai, kuriais remiantis nustatoma bendra kontrolė, detaliai išdėstyti Komisijos pranešime dėl koncentracijos sąvokos [5]. 2. Įmonių struktūros pakitimai 11. 3 straipsnio 2 dalyje nustatyta, kad bendroji įmonė turi atlikti visas savarankiško ūkio subjekto funkcijas. Bendrosios įmonės, kurios atitinka šį reikalavimą, padaro ilgalaikius dalyvaujančių įmonių struktūros pakitimus. Šiame pranešime jos vadinamos savarankiškomis bendrosiomis įmonėmis. 12. Iš esmės tai reiškia, kad bendroji įmonė turi veikti rinkoje atlikdama tokias funkcijas, kurias paprastai atlieka įmonės, veikiančios toje pačioje rinkoje. Kad galėtų tai įgyvendinti, bendrajai įmonei turi vadovauti kasdienei veiklai atsidavę vadovai, taip pat ji turi turėti pakankamai išteklių, įskaitant finansus, personalą ir turtą (materialųjį ir nematerialųjį), kad galėtų užsiimti savo ilgalaikiu bendrosios įmonės įkūrimo sutartyje nustatytos srities verslu [6]. 13. Bendroji įmonė nelaikoma atliekančia visas funkcijas, jeigu ji tik atlieka konkrečią patronuojančių bendrovių verslo funkciją, neišeidama į rinką. Taip yra, jeigu, pavyzdžiui, bendrosios įmonės apsiriboja moksliniais tyrimais ir plėtra ar gamyba. Tokios bendrosios įmonės yra pagalbinės įmonės savo patronuojančių bendrovių verslo veikloje. Taip yra ir tuo atveju, jeigu bendroji įmonė apsiriboja tik patronuojančių bendrovių prekių platinimu ar pardavimu ir todėl iš esmės veikia kaip pardavimų atstovė. Tačiau tai, kad bendroji įmonė naudojasi vienos ar daugiau savo patronuojančių bendrovių platinimo tinklu ar realizacijos vietomis, paprastai nereiškia, kad ji negali būti savarankiška įmonė, jeigu patronuojančios bendrovės veikia tik kaip bendrosios įmonės atstovės [7]. 14. Aktyvus patronuojančių bendrovių dalyvavimas vertikaliai žemyn ir vertikaliai aukštyn susijusiose rinkose yra veiksnys, į kurį reikia atsižvelgti, įvertinant bendrosios įmonės savarankiško funkcionavimo pobūdį, jeigu dėl šio dalyvavimo sudaromi dideli pirkimo ar pardavimo sandoriai tarp patronuojančių bendrovių ir bendrosios įmonės. Tai, kad bendroji įmonė priklauso beveik išimtinai nuo pardavimų savo patronuojančioms bendrovėms, ar nuo pirkimų iš jų tik pradiniame etape, paprastai netrukdo laikyti bendrosios įmonės atliekančia visas funkcijas. Toks pradinis laikotarpis gali būti reikalingas įkurti bendrajai įmonei rinkoje. Paprastai jis neviršija trejų metų, atsižvelgiant į specifines aptariamos rinkos sąlygas [8]. Jeigu planuojama, kad bendrosios įmonės pardavimai patronuojančioms bendrovėms bus ilgalaikiai, esminis klausimas yra tai, ar bendroji įmonė gali vaidinti aktyvų vaidmenį rinkoje, neatsižvelgiant į šiuos pardavimus. Šiuo atžvilgiu santykinė tokių pardavimų dalis, palyginti su visa bendrosios įmonės produkcija, yra svarbus veiksnys. Kitas veiksnys – ar patronuojančioms bendrovėms parduodama normaliomis komercijos sąlygomis [9]. Kalbant apie bendrosios įmonės pirkimus iš patronuojančių bendrovių, bendrosios įmonės savarankiškas funkcionavimas yra abejotinas, ypač jeigu pačios bendrosios įmonės prekėms ar paslaugoms tenka nedidelė vertės dalis. Tokioje situacijoje bendroji įmonė gali būti artimesnė bendrajai pardavimų atstovei (agentūrai). Tačiau, priešingai, kai bendroji įmonė yra aktyvi prekybos rinkoje ir atlieka įprastas prekybos bendrovės funkcijas tokioje rinkoje, paprastai ji nėra pagalbinė pardavimų atstovė, bet atliekanti visas funkcijas bendroji įmonė. Prekybos rinka apibūdinama kaip rinka, kurioje dalyvauja bendrovės, kurios specializuojasi parduodamos ir platindamos prekes, ir nėra vertikaliai integruotos, greta tų, kurios jau integruotos ir kur yra skirtingi aptariamų prekių tiekimo šaltiniai. Be to, daug prekybos rinkų gali reikalauti, kad jų operatoriai investuotų į tam tikras priemones, tokias kaip realizavimo centrai, sandėliai, depai, transporto parkai ir pardavimų personalas. Kad įmonė būtų laikoma savarankiška bendrąja įmone prekybos rinkoje, ji turi turėti reikalingų priemonių ir įrangą bei apsirūpinti reikšminga dalimi [žaliavų, komplektavimo dalių] ne tik iš savo patronuojančių bendrovių, bet ir iš kitų konkuruojančių šaltinių [10]. 15. Be to, turi būti planuojama, kad bendroji įmonė veiks ilgą laiką. Tai, kad patronuojančios bendrovės perleidžia bendrajai įmonei išteklius, aptartus anksčiau, paprastai rodo, kad taip ir yra. Be to, sutartyse, kuriomis įkuriama bendroji įmonė, dažnai aptariamos tam tikros nenumatytos sąlygos, pavyzdžiui, atvejai dėl bendrosios įmonės nepajėgumo vykdyti savo įsipareigojimus ar dėl atsiradusių esminių nesutarimų tarp patronuojančių bendrovių [11]. Tai galima išspręsti, įtraukiant nuostatas dėl pačios bendrosios įmonės veiklos nutraukimo arba dėl galimybės vienai ar daugiau patronuojančių bendrovių pasitraukti iš bendrosios įmonės. Tokia nuostata netrukdo laikyti bendrąją įmonę veikiančia ilgalaikiu pagrindu. Tas pats paprastai tinka, jeigu sutartyje nurodomas bendrosios įmonės gyvavimo laikotarpis, kuris yra pakankamai ilgas, kad padarytų ilgalaikių dalyvaujančių įmonių struktūros pakitimų [12], ar jeigu sutartis nustato, kad bendroji įmonė galės tęsti savo veiklą ir praėjus šiam terminui. Priešingai, bendroji įmonė nelaikoma veikiančia ilgalaikiu pagrindu, jeigu ji įkuriama trumpam baigtiniam laikui. Toks būtų atvejis, kai, pavyzdžiui, bendroji įmonė įkuriama konkrečiam projektui įgyvendinti, pavyzdžiui, elektrinei pastatyti, bet vėliau nedalyvaus jos veikloje, kai elektrinė bus pastatyta. III. BAIGIAMOSIOS NUOSTATOS 16. Savarankiškos bendrosios įmonės sukūrimas – tai koncentracija, kaip ji suprantama Susijungimų reglamento 3 straipsnyje. Bendrosios įmonės patronuojančių bendrovių priimti suvaržymai, tiesiogiai susiję ir reikalingi įgyvendinti koncentraciją ("papildomi suvaržymai"), bus įvertinami kartu su koncentracija [13]. Kitas dalykas, kad visas funkcijas atliekančios bendrosios įmonės sukūrimo tiesioginis darinys gali būti konkurencinis įmonių, kurios lieka savarankiškos, elgesio koordinavimas. Tokiais atvejais Susijungimų reglamento 2 straipsnio 4 dalis nustato, kad tokie bendradarbiavimo rezultatai bus įvertinti ta pačia tvarka, kaip ir koncentracija. Įvertinama bus remiantis Sutarties 85 straipsnio 1 ir 3 dalių kriterijais, kad būtų galima nustatyti, ar sandoris neprieštarauja bendrajai rinkai. Sutarties 85 straipsnio taikymas kitiems konkurencijos suvaržymams, kurie nėra nei pagalbiniai koncentracijai, nei tiesioginė bendrosios įmonės sukūrimo išdava, paprastai bus nagrinėjami remiantis Reglamentu Nr. 17. 17. Komisijos Susijungimų reglamento 3 straipsnio interpretacija dėl bendrųjų įmonių nedaro įtakos Teisingumo Teismo ir Europos Bendrijų pirmosios instancijos teismo galimoms interpretacijoms. [1] OL L 395, 1989 12 30, p. 1; pataisytas variantas OL L 257, 1990 9 21, p. 13. [2] OL L 180, 1997 7 9, p. 1. [3] Komisija ketina netrukus pateikti Susijungimų reglamento 2 straipsnio 4 dalies taikymo išaiškinimą. Kol bus priimtas šis išaiškinimas, suinteresuotoms šalims nurodomi principai, išdėstyti Komisijos pranešimo dėl koncentracinių ir kooperacinių bendrųjų įmonių 17–20 dalyse, OL C 385, 1994 12 31, p. 1. [4] Bendros kontrolės sąvoka apibrėžta pranešime dėl koncentracijos sąvokos. [5] 18–39 dalys. [6] Byla IV/M.527 – Thomson CSF/Deutsche Aerospace 1994 m. gruodžio 2 d. (10 dalis) – intelektualinės teisės, Byla IV/M.560 EDS/Lufthansa 1995 m. gegužės 11 d. (11 dalis) – samdymas atlikti paslaugas, Byla IV/M.585 – Voest Alpine Industrieanlagenbau GmbH/Davy International Ltd 1995 m. rugsėjo 7 d. (8 dalis) – bendrosios įmonės teisės papildomai reikalauti ekspertų ir darbuotojų iš patronuojančių bendrovių, Byla IV/M.686 – Nokia/Autoliv 1996 m. vasario 5 d. (7 dalis), bendroji įmonė, galinti nutraukti paslaugų teikimo sutartį su patronuojančia bendrove ir persikelti iš vietovės, kurioje pasilieka patronuojanti bendrovė, Byla IV/M.791 – British Gas Trading Ltd/Group 4 Utility Services Ltd 1996 m. spalio 7 d. (9 dalis) bendrosios įmonės planuotas turtas bus perduodamas išperkamosios nuomos (lizingo) bendrovei, o bendroji įmonė jį nuomosis. [7] Byla IV/M.102 – TNT/Canada Post ir kt. 1991 m. gruodžio 2 d. (14 dalis). [8] Byla IV/M.560 – EDS/Lufthansa 1995 m. gegužės 11 d. (11 dalis); Byla IV/M.686 Nokia/Autoliv 1996 m. vasario 5 d. (6 dalis); priešpriešinti Bylai IV/M.904 – RSB/Tenex/Fuel Logistics 1997 m. balandžio 2 d. (15–17 dalys) ir Byla IV/M.979 – Preussag/Voest-Alpine 1997 m. spalio 1 d. (9–12 dalys). Specialus atvejis, kai bendrosios įmonės pardavimus patronuojančiai bendrovei lemia teisinė bendrosios įmonės monopolija apdirbamojoje rinkoje (Byla IV/M.468 – Siemens/Italtel 1995 m. vasario 17 d. (12 dalis)) arba kai patronuojančiai bendrovei parduodami šalutiniai produktai, ne tokie svarbūs bendrajai įmonei (Byla IV/M.550 – Union Carbide/Enichem 1995 m. kovo 13 d. (14 dalis)). [9] Byla IV/M.556 – Zeneca/Vanderhave 1996 m. balandžio 9 d. (8 dalis); Byla IV/M.751 – Bayer/Hüls 1996 m. liepos 3 d. (10 dalis). [10] Byla IV/M.788 – AgrEVO/Marubeni 1996 m. rugsėjo 3 d. (9 ir 10 dalys). [11] Byla IV/M.891 – Deutsche Bank/Commerzbank/J.M.Voith 1997 m. balandžio 23 d. (7 dalis). [12] Byla IV/M.791 – British Gas Trading Ltd/Group 4 Utility Services Ltd. 1996 m. spalio 7 d. (10 dalis); priešpriešinti bylai IV/M.722 – Teneo/Merill Lynch/Bankers Trust 1996 m. balandžio 15 d. (15 dalis). [13] Žr. Komisijos pranešimą dėl koncentracijų papildomų suvaržymų, OL C 203, 1990 8 14., p. 5. --------------------------------------------------